Poppie-moord: Ma, stiefpa gevonnis | Maroela Media
Louisa Koekemoer in die hof (24 Mei 2018). Foto: Phillip Bruwer
Louisa (46) en Kobus Koekemoer (44), die ma en stiefpa van die driejarige blondekopdogtertjie, Poppie van der Merwe, is Donderdag in die hooggeregshof in Pretoria vir die moord op die kleuter gevonnis.
Regter Bert Bam het albei beskuldigdes tot lewenslange tronkstraf gevonnis vir Poppie se moord. Hulle is elkeen ook 'n bykomende tien jaar tronkstraf opgelê op twee aanklagte van kindermishandeling [op Poppie en 'n vyfjarige seun]. Bam het verder verklaar dat beide Louisa en Kobus onbevoeg is om ooit weer in die toekoms met kinders te werk.
Maroela Media het in Oktober 2016 die nuus gebreek van Poppie se tragiese dood, wat skokgolwe deur die land gestuur het. Poppie is op 25 Oktober 2016 na die Brits- provinsiale hospitaal gehaas waar sy by aankoms dood verklaar is. Die Koekemoer-egpaar het toe reeds van Orania in die Noord-Kaap na 'n kleinhoewe in Mamogaleskraal naby Brits in Noordwes verhuis.
Kobus Koekemoer in die hof (24 Mei 2018). Foto: Phillip Bruwer
Louisa en Kobus is in Desember verlede jaar skuldig bevind op 'n aanklag van moord en twee aanklagte van kindermishandeling.
Bam het Donderdag tydens sy uitspraak gesê dit is moeilik om nie emosioneel beïnvloed te word oor wat met Poppie gebeur het nie. "Tydens die verhoor is foto's van haar liggaam gewys wat nie maklik was om na te kyk nie," het hy gesê.
Hy het daarop gewys dat die mishandeling van Poppie en die seun oor etlike maande geduur het en dat die kinders nie net fisiek nie, maar geestelik ook mishandel is. "Die kinders kon niks doen om hulself te beskerm nie. Poppie is so erg beseer dat sy by tye bewusteloos was en die beskuldigdes het net gedink 'sy speel of sy dood is'," het hy gesê.
Bam het verder gesê foto's van die kinders se beserings en 'n nadoodse ondersoek het bevind die beserings is onnatuurlik en met geweld toegepas. Die kinders het ook nie behoorlike mediese behandeling vir hul beserings ontvang nie.
"Die mishandeling van kinders is baie ernstig, veral as hulle nog jonk is. Oortreders van dié soort moet vir 'n lang tydperk uit die gemeenskap verwyder word."
Volgens Bam het Kobus geen emosie tydens sy getuienis getoon nie en was hy nie oortuig dat Louisa ware berou vir haar dade het nie, hoewel sy tydens haar getuienis emosioneel geraak het. Hy het gesê die beskuldigdes het eerder spyt dat hulle skuldig bevind is as wat hulle berou het.
Lees ook: [Video] Poppie-moord: Trane toe vonnis kom
Hulle kan bly wees hulle is nie in een van die doodstraf-state in die VSA nie. Daar sou hulle doodstraf gekry het, soos so baie moordenaars van weerlose kinders en bejaardes uitgevind het.
Genadiglik n einde aan die uitmergelende sage.
Elke berig was sielswroegend om te lees.
Dis wonderlik… Hulle verdien die straf… Die doodstraf sou wel verwelkom word… Maar lewenslank is goed??
Sooo jammer die doodstraf word nie meer uitgevoer nie.
Ai dis jammer dat daar bevind is dat hulle nie ware berou het nie. Mens sou hoop dat hulle tot insigte gekom het want daar is genade en genesing by God.